Pernille Frahm (SF), 1998-11-03:
Nu fik vi igen et lille interessant indblik i et andet partis omgangskreds og verden, for jeg kan garantere hr. Jens Heimburger for, at 80 kr. om måneden er noget ganske andet for f.eks. min mor, der er på almindelig pension, end det er for hr. Jens Heimburger - uanset om hun får dem i sedler eller i mønter. Forslaget her har nogle virkninger, som muligvis er utilsigtede, og fru Lissa Mathiasen har sagt, at hvis det er sådan, vil man kigge på det.
Og så må jeg jo spørge: Hvornår er noget utilsigtet?
For hvis formålet med lovforslaget først og fremmest er at spare 728 mio. kr. på boligsikringen, er det svært helt nøjagtigt at vide, hvad der er utilsigtet, og hvad der er tilsigtet.
Men nu vil jeg prøve at gennemgå, hvad vi i SF har samlet op undervejs i gennemgangen af det her forslag:
Et af hovedformålene er at forenkle boligstøtten, og det kunne vi sådan set meget godt tænke os at vi kunne gøre sammen.
Vi vil godt gå ind i et arbejde med at kigge på en forenkling, som gør hele regelsættet her mere gennemskueligt.
Men sådan som det ligger nu, er det altså stadig væk ufattelig ugennemskueligt. Jeg har modtaget breve fra folk, der skriver, at de har prøvet at beregne, hvad de vil modtage, og at de - selv efter det lovforslag, der foreligger nu - ikke synes, de kan nå frem til et helt entydigt resultat.
Og det gør - sammenholdt med de overgangsordninger, der skal være i forslaget - at det med forenklingen vist må tages med et gran salt.
Det er f.eks. ikke helt klart, hvem overgangsordningerne skal omfatte.
Nogle steder fremgår det, at de skal omfatte alle, også nye boligydelses- og boligsikringsmodtagere, og andre steder virker det, som om det især er den gruppe, der allerede nu er omfattet af reglerne, der vil få glæde af overgangsordningerne.
Og hvis de omfatter alle, er det jo en ganske kompliceret sag, og spørgsmålet er så, om man i sidste ende overhovedet får det beløb ud af det, som man forventer.
Den reduktion, der skal ske på området over de 5 år, er en ganske voldsom reduktion.
Og selv om man har som hovedmålsætning, at der ikke for nogens vedkommende skal skæres mere end 1.000 kr. om året, er 1.000 kr. om året i 5 år alligevel en slags penge i sidste ende og især sidst på måneden.
Når jeg står med det her forslag og tænker tilbage på valgkampen, oplever jeg det på den måde, at der er nogle, der må føle sig grundigt snydt, nemlig de lejere, som i valgkampens sidste dage fik et løfte fra statsministeren om, at der ville ikke ske nogen huslejestigninger.
De må føle sig grundig snydt.
At progressionsgrænsen skal sænkes fra de 144.600 kr. til 120.000 kr. i det første år og endelig til 95.000 kr.,
betyder jo, at man skal være endnu fattigere for at komme ind under lavindkomstoverskriften.
At egenbetalingen øges, rammer alle, og at pensionsfradraget fjernes i 1999 og først gradvis erstattes fra år 2000, for endelig i 2004 at ende på 4.000 kr., betyder, at pensionisterne rammes voldsomt og på én gang og meget akut.
Og at fradraget for reelt enlige pensionister skal nedtrappes, rammer også den gruppe helt målrettet.
Og så er jeg altså ked af, at man bruger sådan et udtryk som, at boligstøttemodtagere i højere grad skal motiveres til »at økonomisere med boligforbruget«.
Nu har jeg selv for et par år siden skullet ud at finde en lejlighed, og det var på et tidspunkt, hvor jeg havde en anden indkomst, end jeg har nu.
Og jeg kan altså forsikre, at jeg forsøgte at »økonomisere med mit boligforbrug« på det tidspunkt, men når man kun står med én valgmulighed med hensyn til lejligheder, er det altså svært at opføre sig boligøkonomisk, og jeg synes, det er en ubehageligt moraliserende pegefinger over for mennesker, hvis økonomi altså er afhængig af det her system.
I SF vil vi meget gerne medvirke til at løse de åbenlyse urimeligheder, der kan være i de nugældende regler.
Vi vil meget gerne kigge på, om der er nogle med høje indkomster eller med formuer, som får en boligstøtte - ydelse eller sikring, lige meget hvilken form - som de ikke behøvede at få eller ikke burde få.
Det vil vi meget gerne være med til.
Vi vil også meget gerne være med til at forenkle.
Men vi kan ikke bære den form, lovforslaget foreligger i nu.